ไฟแนนซ์ทูเดย์
โดย...ช.ชดา
9 มี.ค. 2558

โดย...ช.ชดา
... ในช่วง 1-2 เดือนนี้ งานด้านเศรษฐกิจจะเทมาอยู่ที่กระทรวงการคลังเกือบทั้งหมด เพราะมีกฎหมายภาษีและกฎหมายการเงินที่จ่อจะเข้า ครม.อีกหลายฉบับ ไล่เรียงมาตั้งแต่ร่างแก้ไข พ.ร.บ.ที่ดินและสิ่งปลูกสร้าง ร่าง พ.ร.บ.หลักประกันทางธุรกิจ การแก้ไขกฎหมายของ 3 กรมภาษี ที่น่าจะเสนอได้หลังเทศกาลสงกรานต์โน่น
... เรื่องไม่เป็นเรื่องแท้ๆ จู่ๆ ก็มีการปล่อยข่าวกันว่อนว่า เกริก วณิกกุล ประธานบอร์ดธนาคารอาคารสงเคราะห์ (ธอส.) เสนอไปที่กระทรวงการคลังให้ปลด อังคณา ปิลันธน์โอวาท ไชยมนัส กรรมการผู้จัดการ ธอส.แล้วก็เอาเอกสารเก่าที่ประธานฯ เกริก เคยส่งรายงานให้กระทรวงการคลังมาเผยแพร่ แล้วก็แห่กันไปให้กำลังใจพี่อังคณากันคับคั่ง
ไม่รู้คนคิดบ้าหรือโง่ เพราะรายงานที่มีการเสนอขึ้นไปนั้นพูดถึงประสิทธิภาพการทำงานของ ธอส.ล้วนๆ ไม่มีสักคำที่บอกว่าสมควรเปลี่ยนตัวเอ็มดี เล่นมโนกันอย่างนี้ไม่รู้ว่าหวังดีประสงค์ร้ายกันหรือเปล่า
ร้อนถึง สมหมาย ภาษี รมว.คลัง ต้องออกมาดับข่าวลือว่า ใครจะเปลี่ยนใครต้องรายงานกระทรวงการคลังก่อน แต่ก๋็ไม่ได้รับรายงานอะไร ลือกันไปเองทั้งนั้น
... ถึงพี่อังจะไม่โดดเด่นเรื่องงานบริหารคน แต่ ช.ชดา ไม่เคยได้ยินเรื่องคำครหาว่ามีการแสวงหาประโยชน์อะไร ทั้งบอร์ดทั้งพนักงานการันตีว่าพี่อังไม่มีเรื่องคอร์รัปชั่นแน่นอน ฉะนั้นไม่เห็นมีความจำเป็นต้องเปลี่ยนเอ็มดี เพราะเดือน ก.ย.นี้ พี่อังก็จะเกษียณจากตำแหน่งแล้ว
... ตำแหน่งสำคัญที่ต้องจับตาดูว่าใครจะได้มานั่งเป็นผู้ว่าการแบงก์ชาติ แทนอาจารย์ประสาร ไตรรัตน์วรกุล ทีี่จะเกษียณอายุในอีกไม่กี่เดือนนี้ หวังว่ารัฐบาลนี้จะสรรหาคนที่ดีมีความสามารถและมีภูมิต้านทานการเมืองสูงได้เหมือนตอนที่ อภิสิทธิ์ เวชชาชีวะ เลือก ดร.ประสาร มารับตำแหน่งนี้